**Информација о начину евидентирања угоститељских објеката за смештај од стране јединице локалне самоуправе**

Законом о угоститељству (,,Сл. гласник РСˮ, бр. 17/2019) прописано је да **јединица локалне самоуправе (ЈЛС) води евиденцију угоститеља и угоститељских објеката који пружају услуге смештаја у категорисаним угоститељским објектима врсте кућа, апартман, соба и сеоско туристичко домаћинство, као и некатегорисаним угоститељским објектима.**

Угоститељ који пружа услуге смештаја у некатегорисаном угоститељском објекту (привредно друштво, друго правно лице или предузетник) дужан је да пре отпочињања обављања делатности, на прописан начин поднесе пријаву ЈЛС на чијој територији се објекат налази.

Некатегорисани угоститељски објекти за смештај су: хостел, преноћиште, коначиште, ботел, хан, конак, етно кућа, салаш, вила, кампиралиште, кампинг одмориште, кампингстоп и др.; у некатегорисаном угоститељском објекту за смештај наутичког туризма; у некатегорисаном објекту за смешта ј ловног туризма врсте ловачки дом, ловачка кућа и ловачкa колиба.

Дана 21. децембра ступио је на снагу **Правилник о садржини и начину подношења пријаве за некатегорисани угоститељски објекат за смештај, некатегорисани објекат за смештај наутичког туризма, некатегорисани објекат за смештај ловног туризма и о садржини и начину вођења евиденције објеката за смештај** (,,Сл. гласник РСˮ, бр. 90/2019).

Правилником је прописано да угоститељ који пружа услуге смештаја **у некатегорисаном угоститељском објекту за смештај подноси пријаву ЈЛС на чијој територији се објекат налази**, која садржи основне податке о угоститељу , угоститељском објекту, као и друге релевантне податке.

Податке из пријаве угоститељ уноси уредно и тачно. Пријава се подноси посебно за сваки угоститељски објекат за смештај, у писаној форми, на другом трајном носачу записа или електронским путем, са потврдом пријема.

Садржина пријаве угоститеља дата је у Прилогу 1 у форми EXCEL табеле.

Обавеза угоститеља који пружа услуге смештаја у некатегорисаном угоститељском објекту је да поднесе пријаву јединици локалне самоуправе даном ступања на снагу Правилника.

**Скреће се пажња да угоститељ који пружа услуге у некатегорисаном угоститељском објекту и који није евидентиран код ЈЛС неће моћи да оствари право на учешће у реализацији шеме доделе ваучера корисницима за 2020. годину.**

Угоститељи могу са сајта општине Бач да преузму Пријаву као и Excel табелу (Прилог-1), да је попуне и на прописан начин доставе Општинској управи Бач - одељењу за привреду, пољопривреду и економски развој.

Више информација можете добити путем мејл адресе или контакт телефона и то на:

jelena.kovacevic@bac.rs или број телефона 021/6070-075, лок 146 као и antonio.sumic@bac.rs или број телефона 021/6070-075, лок. 149.